જે સમયે ક્રિકેટ પર મુંબઈ અને કલકત્તાના પ્લેયરોનું રાજ ચાલતું હતું એ સમયે હૈદરાબાદ જેવા ક્રિકેટ માટે ઓછા જાણીતા શહેરમાંથી આવેલા અઝહરુદ્દીને પહેલી ત્રણ ટેસ્ટમાં ત્રણ સેન્ચુરી ફટકારીને ભલભલાની બોલતી બંધ કરી દીધી હતી અને સુકલકડી અઝહરુદ્દીન ક્રિકેટના ચાહકોમાં છવાઈ ગયો હતો. સમય જતાં અઝહરુદ્દીન ઇન્ડિયન ટીમનો કૅપ્ટન બન્યો અને ટીમ ઇન્ડિયા દુનિયાભરમાં ચર્ચામાં આવી ગઈ. જોકે સાઉથ આફ્રિકાના એક પ્લેયરનું મૅચ-ફિક્સિંગ સાથે કનેક્શન પકડાયાના થોડા સમયમાં જ દિલ્હી પોલીસે એવી અનાઉન્સમેન્ટ કરી કે ટીમ ઇન્ડિયાનો કૅપ્ટન મોહમ્મદ અઝહરુદ્દીન પણ મૅચ-ફિક્સિંગમાં સંડોવાયેલો છે અને તેની વિરુદ્ધ પણ પુરાવા છે. આસમાનની બુલંદી પામી ચૂકેલો અઝહરુદ્દીન રાતોરાત નરક જેવી બદનામીનો ભોગ બન્યો. ભોગ બન્યા પછી અઝહરુદ્દીને શું કર્યું અને કેવી રીતે તે ક્લીન ચિટ સાથે બહાર આવ્યો એની વાત ક્યારેય વિગતવાર જાણવા નહોતી મળી, પણ હવે એ ‘અઝહર’માં જોવા મળશે.